Vereeniging-man ure voor kleindogter se geboorte doodgeskietJan Scholtz. Foto: Facebook Niemand is nog in hegtenis geneem nadat ŉ 65-jarige man Maandag voor ŉ onderneming in Drie Riviere in Vereeniging tydens ŉ rooftog koelbloedig doodgeskiet is nie. Maroela Media het vroeër berig Jan Scholtz het voor BKB uit sy voertuig geklim toe hy deur drie rowers oorval is. ŉ Struweling het ontstaan en Scholtz is twee keer in sy bolyf en een keer in sy kop gewond. Die aanvallers het Scholtz se vuurwapen en ŉ onbevestigde bedrag kontant geroof en in sy Ford Ranger-bakkie op die vlug geslaan. Die bakkie is later in Meyerton gevind. ŉ Familielid het aan Maroela Media gesê die familie is platgeslaan ná Scholtz se dood. Hy vertel net ŉ paar uur nadat Scholtz doodgeskiet is, is sy kleinkind gebore. “Dit maak die familie se droefheid oor sy dood soveel erger. Hy gaan haar nooit ken nie en erger nog, sy kleindogter sal nooit haar oupa ken nie.” Scholtz het met vee gespekuleer en het die landboukoöperasie BKB dus gereeld besoek. Hy is ŉ jaar gelede met beenkanker gediagnoseer en het verlede week Woensdag sy laaste behandeling en die blye nuus dat hy kankervry is ontvang. “Selfs met kanker het hy altyd positief gebly en elke dag voluit geleef en uitgesien na sy werk en [tyd saam met] sy familie.” Die familielid het Scholtz as ŉ suksesvolle man beskryf, maar gesê dat sy sukses nooit ŉ bepalende faktor was van wie hy as mens was nie. “Sy hart was so groot soos sy beursie en hy het nooit geskroom om familie, vriende en ander boere te help op watter manier hulle dit ook al nodig gehad het nie. Hy het mense oor die kleurgrens en selfs geloofsgrense heen geken, bevriend en dikwels gehelp,” het hy gesê. “Oom Jan was ŉ karakter. Hy was snaaks en het mense graag geterg – vir hom was takt iets wat aan ŉ boom groei! Jy het altyd geweet waar jy met hom staan. Hy was een van die beste mense wat ek geken het.”